Skole in Oos-Londen, Fort Beaufort sonder water | Maroela Media
Die watertoevoer na 167 Oos-Kaapse skole is onderbreek nadat die provinsiale departement van onderwys versuim het om waterskuld van miljoene rande te betaal.
Volgens Yusuf Cassim, DA-lid van die provinsiale wetgewer in die Oos-Kaap, skuld dié departement ongeveer R8 miljoen aan die Amathole-distriksmunisipaliteit vir water wat aan skole gelewer is. Dié munisipaliteit sluit Oos-Londen, Fort Beaufort en King William's Town in.
"Die departement is reeds 'n maand gelede oor die dreigende krisis ingelig en het absoluut niks gedoen om dit te verhoed nie. As gevolg hiervan word onderrig van leerders nog verder ontwrig," sê Cassim.
"Die munisipaliteit het die hoof van die onderwysdepartement reeds op 16 Februarie in kennis gestel van sy voorneme om skole se watertoevoer af te sny indien die skuld nie teen 1 Maart vereffen word nie."
Cassim sê indien skole nie water het nie, kan hulle nie aan die maatreëls voldoen om die verspreiding van Covid-19 te voorkom nie, en sal hulle dus moet sluit.
Hy sê skole wat koshuise het word nog erger geraak.
Volgens Cassim sal watertoevoer na skole eers herstel word wanneer die volle uitstaande bedrag vereffen is. Die DA gaan nou aan die munisipaliteit skryf om te bepaal of hulle nie 'n ooreenkoms kan bereik waarvolgens watertoevoer na skole herstel kan word terwyl die skuld oor 'n tydperk afbetaal word nie.
Regering kry nie duur AstraZeneca-entstof verkoop
So gaan dit.Geen water en geen verstand.Geen nagevolge en geen gewete.Die Oos Kaap vir alle praktiese doeleindes en verwysings is dood.Die ander sal volg.
Die wat veroorsaak dat water afgesny word sowel as diegene wat dit afsny is besig om poging tot massa moord te pleeg in lig van die virus…. Geen gevoel vir hul medemens nie.